**ÅRSRAPPORT LEINSTRAND MENIGHET 2018**

Rådets sammensetning har vært: Ruth Mari Toven Goa leder, Merete Holm Anderssen nestleder, Jon Rokseth, Rune Harald Slettahjell, Liv Ingeborg Segtnan, Karon Josefine Teige Wanvik. Første varamann er Arne Qvenild som blir innkalt til alle møtene. Soknepresten er fast medlem. Sekretær er menighetsforvalteren.

Menighetsrådet har holdt 5 møter, derav ett fellesmøte med Byneset, og behandlet 19 saker

ANSATTE

Sokneprest Sveinung Enstad

Kantor Wenche-Helene Fossen

Menighetsforvalter Helge Venås

Diakon Mette Goa Hugdal sluttet i juni

Unni Taraldsen Aune ansatt som diakonimedarbeider ut året. Fast ansatt fra 01.01.2019

Trosopplæringskoordinator Bjørn-Olav Berg (ansatt i Heimdal prosti)

GUDSTJENESTER

I tillegg til de vanlige gudstjenestene er det holdt familiegudstjenester med bl.a utdeling av «Min egen kirkebok» til 4 åringene. Det har vært besøk i barnehagene før jul og påske.

«Tårnagentdag» i mai og skolegudstjeneste før jul. 50 års konfirmantene har vært innbudt til gudstjeneste i kirka med etterfølgende samling i buret i Sundet.

Avskjed med diakon Mette Goa Hugdal i Esp bedehus torsdag 14. juni.

En gruppe fra menigheten var i september på besøk hos vennskapsmenigheten i Zmerynka i Ukraina.

KOMITEER OG UTVALG

(utdrag fra årsmeldinger)

**Årsmelding 2018 fra det diakonale arbeidet i Leinstrand menighet**

Diakon Mette Goa Hugdal sluttet i sin stilling i juni. Jeg, Unni Taraldsen Aune, er nytilsatt diakonimedarbeider i fast stilling, men har vært midlertidig ansatt siden medio august, så jeg skriver ut ifra kort fartstid som leder for det diakonale arbeidet.

*Først av alt så vil jeg si at alt arbeid som drives i menighetene er diakonalt arbeid. Generelt kan man si dette. Alt kirkelig arbeid er på en måte omsorgsarbeid.*

*Diakonien kan sees ut ifra det dobbelte kjærlighetsbudet; om å elske Gud og sin neste som seg selv. Videre synliggjøres «min neste» i Jesu fortelling om den barmhjertige samaritan. Diakonien har spesielt øye for å vise barmhjertighet for den som trenger det mest. Det diakonale arbeidet skal drives opp imot alle aldersgrupper.*

**DIAKONALT ARBEID LOKALT PÅ LEINSTRAND:**

Lokal plan for diakoni for Byneset og Leinstrand menigheter ble ferdigstilt og godkjent av menighetsråd i juni. Dette er et viktig arbeidsredskap, som gir oversikt over arbeidet som drives. Leinstrand og Byneset Nærmiljøsentral, og diakoniutvalg på Leinstrand, ble lagt ned det siste året.

**Gudstjenester**: Jeg var medliturg på gudstjeneste da konfirmantene ble presentert i høst. Jeg har vært med som medliturg på gudstjeneste allehelgensdag i Leinstrand kirke i november, og på gudstjeneste på Nypantunet Helse- og velferdssenter før jul. Det er viktig å være med på gudstjenester; både det å få være medliturg og også møte folk uformelt etter gudstjenesten. Dette er viktig for å markere det vi blant annet jobber for, å få møte folk og se/bekrefte dem. Kanskje vil dette også være med på å bygge tillit slik at folk kan ta kontakt med oss ved en senere anledning, hvis og når de trenger det.

**Andakter**: Andakter på Nypantunet, på to avdelinger annenhver uke. Både prest og diakon/diakonimedarbeider er ansvarlig. På andaktene vektlegger jeg sangene/salmene vi synger. Sang og musikk vil for veldig mange vekke gode minner, og dermed gi gode følelser. Sverre Solberg (diakon) sier blant annet dette i forordet til sangboken *Syng med*: «Å synge skaper nærhet til livet nå og vekker minner om det som var.»

Vi gir i tillegg tilbud til institusjonene om å ta kontakt for å avtale samtaler, nattverd, salving, bønn og forbønn.

**Ettermiddagstreff**: Vi har hatt ettermiddagstreff på Nypantunet i samarbeid med aktivitør og en frivillig fra menigheten én gang i semesteret; to arrangement i 2018.

**Allehelgensdag**: Invitasjon ble sendt ut til alle som har mistet en av sine nærmeste det siste året; til felles sorgmøte i Vår frue kirke i september og til minnegudstjeneste i Leinstrand kirke på Allehelgensdag i november.

**Middag og musikk**: Lavterskel middags- og fellesskapssamlinger på Esp bedehus en samling på våren og to ganger i høst. Tre frivillige fra menigheten har vært med på gjennomføringen av disse samlingene.

**Konfirmantarbeid**: Jeg var med på foreldremøte før leir, og leir på Oppdal. Navneendring i forhold til tilbud til konfirmanter: I 2017 kunne konfirmanter velge å være «livsgledekonfirmanter». Dette heter nå «diakoni». 11 konfirmanter har valgt diakoni og deltar som medhjelpere på ettermiddagstreff på Byneset og Nypantunet helse- og velferdssenter.

Temakveld for konfirmanter med foreldre i anledning Verdensdagen for psykisk helse i oktober, i Aulaen på skolen. Sosionom Marie Sandtrø holdt foredrag og artist Jo Sverre Sande fra Rindal var med.

.

Internasjonal diakoni: KN- aksjonen; konfirmanter og foreldre deltar i den årlige aksjonen.

Leinstrand menighet har vennskapsmenighet i Ukraina og har årlige arrangement for å støtte menigheten økonomisk og i forbønn. Det ble arrangert en tur til denne menigheten i høst.

**Trosopplæring**: Har vært med på *Babysang* når de er på institusjonene; på Nypantunet- og Byneset Helse- og velferdssenter. Deltatt som medleder på ungdomsklubben *Fusion* to ganger i høst, og var med på Tårnagentene.

**Kirke/barnehagesamarbeid:** Var med i gjennomføringen av påske- og julesamlinger.

**I SONEN/PROSTIET OG HELE TRONDHEIM:**

**«13-99»:** ukentlig, lavterskel samtaletilbud på City syd; diakonimedarbeider og sokneprest er med i turnus.

**Samtaler/sjelesorg** med personer henvist fra kommunen.

**Pilegrimsvandringer:** Kortere og lett tilgjengelige pilegrimsvandringer, «Vandring i fellesskap», i samarbeid med pilegrimspresten og to andre diakoner; rundt Haukvatnet i mai og fra Ilen kirke til Domkirka i september.

**Forum for diakoni:** I Forum for diakoniarbeider vi etter interesser i tre ulike grupper: Sosial rettferdighet, Barn- og unges oppvekstvilkår og Kirke-helse. Disse gruppene er i samsvar med Trondheims diakonale profil. Forum for diakoni har det siste året arrangert en temakveld om sorg, der det blant annet ble presentert tilbud om sorggrupper i hele Trondheim.

**Adresseavisens juleinnsamling:** I november og desember samarbeidet vi med Heimdal menighet i gjennomføringen av Adresseavisens juleinnsamling. Arbeidsoppgaver: I september oppstartsmøte hos Adresseavisen, i november tok vi imot søkere to dager i uken; hjalp til med utfylling av søknadskjema og registrerte så søknadene online. I desember var vi med på dugnad for å sende ut gavekortene.

TROSOPPLÆRINGEN I LEINSTRAND MENIGHET

Aktiviteter:

-Babysang har vært arrangert en gang pr. semester på Nypantunet på Leinstrand dette året. For øvrig har målgruppen har fått invitasjon til å delta på babysang på Byneset. 4 stykker har benyttet seg av tilbudet.

-Adventsamling for 2-åringer på Esp bedehus hvor julebudskapet blir presentert på 2-åringens nivå. Deltakerne får hver sin lille julekrybbe, og foreldrene får forslag til hvordan advent kan markeres i hjemmet. Deltakere fra Lederkurs for ungdom er med og leder. 5 deltakere i målgruppa (29%)

-4-årsbokutdeling. 9 barn (47%) deltok.

-Kirkerottene. Filmfremvisning for de som skal starte på skolen. På Byneset sammen med Byneset menighet. 1 deltaker (5%) fra Leinstrand.

-Kirkesprell i SFO-tida for 7-8 åringer på Nyvang skole samlet til sammen 8 barn (16%)

-Under og undredag for de som starter i 2. trinn. Sammen med Byneset Kolstad, Tiller og Heimdal menigheter. 1 gutt fra Leinstrand (10%) deltok.

-Høytidsgøy. Påske- og pinseaktiviteter fortrinnsvis for 2.-3. trinn felles på Byneset for Byneset og Leinstrand. 2 barn (7%) fra Leinstrand deltok.

-Tårnagentdag for 3. trinn, i Leinstrand kirke sammen med barn fra Byneset menighet. 4 barn (18%) deltok fra Leinstrand.

- Musikalhelg/skaperfest i Kolstad kirke for 4. trinn fra hele prostiet. Ingen deltakere i målgruppen fra Leinstrand.

-LysVåken for 11-12 åringer ble avlyst p.g.a. for få påmeldte.

-Koordinering og drift av ungdomsklubben Fusion. Klubben er godt besøkt av ungdom fra 13 til 16 år.

-Konfirmantarbeid. 17 ungdommer (81%) ble konfirmert.

-Lederkurs for ungdom året etter konfirmasjonen. Kurset avholdes sammen med Byneset menighet, og avsluttes med weekend-tur til Søvasslia sammen med ungdommer fra andre menigheter. 2 deltaker fra Leinstrand ble ferdig med kurs vinter/vår 2018. 2 deltakere fra Leinstrand startet på kurs høsten 2018.

-Reunion. Samling et ½ år og 1 ½ år etter konfirmasjonen med mimring, quiz, andakt, god mat og sosialt samvær. Henholdsvis 24% og 4% oppslutning.

-Felles rockegudstjeneste i Kolstad kirke for hele prostiet. Flere ungdommer fra Leinstrand var til stede.

-Ungdommens fredsgudstjeneste i Bynes-aulaen for hele prostiet.

BYNESET OG LEINSTRAND MENIGHETSBLAD

Bladet kom også i 2018 ut med fem nummer, opplaget er på 2380. Av disse distribueres 2140 til husstander i soknene. Easy2you tidligere Norpost har hatt ansvaret for dette. Bare 2 blad sendes til utlandet. Bladet trykkes fortsatt hos Skipnes kommunikasjon. Bladet går med overskudd og vi takker for alle gavene som kommer inn.

\*\*\*\*\*\*\*\*

ØKONOMI

Tall i ( ) er 2017

Årsregnskapet viser et underskudd på kr. 53.728 (overskudd kr. 70.536)

Underskuddet dekkes opp av disposisjonsfondet.

Ved offer i gudstjenestene ble det samlet inn kr. 49548 ( 52174) herav til egen virksomhet

Kr. 18.250 ( 21.118)

Fasteaksjonen til Kirkens Nødhjelp innbragte kr. 17.382 ( 16.900)

Underskuddet skyldes bl. a. for store utgifter til Medarbeiderfest i januar, tur til vennskapsmenigheten i Ukraina, vedlikehold av teppe i kirka, nyplanting i kirkeskogen.

Dette er utgifter som ikke kommer igjen i 2019. Dessuten er det en nedgang i offer til egen virksomhet.

STATISTIKK

Tall i ( ) er 2017

Leinstrand menighet har 1527 (1524) medlemmer pr. 31.12.2018.

Det er døpt 13 (11) barn, 1 (4) vielse er avholdt og 17 (19) unge deltok i konfirmasjonsforberedelse. Det har vært 20 (23) bisettelser/begravelser.

Det er holdt 29 (33) gudstjenester med til sammen 1973 (2070) deltagere.

Derav 12 (19) gudstjenester med nattverd med til sammen 229 (363) nattverdgjester.

AVSLUTNING

Vi vil takke alle som på ulike måter har deltatt og støttet virksomheten vår. En spesiell takk til kirkens ansatte som har utført oppgavene på en god måte.

 Heimdal 20.03.2019

Ruth Mari Toven Goa Helge Venås

 Leder menighetsforvalter